SKRIFTLIG FORESPØRGSEL E-1844/02

af Daniel Varela Suanzes-Carpegna (PPE-DE) til Kommissionen

(28. juni 2002)

Om: Tunfisk EU og Mexico

Den 21. august 2001 offentliggjorde Mexico en officiel hasteforordning (NOM-EM-04-PESC-2001) om tilfældig fangst af ungfisk af gulfinnet tun (thunnus albacares) og storøjet tun (thunnus obesus) i det østlige Stillehav og i Atlanterhavet, herunder Den Mexicanske Golf og Det Caribiske Hav. Bestemmelserne om handel med tunfisk, varer heraf og biprodukter på nationalt område blev forlænget den 4. marts 2002.

Formålet med disse bestemmelser er at udnytte tunbestanden bedst muligt og at begrænse den tilfældige fangst af ungfisk af gulfinnet tun (thunnus albacares) og storøjet tun (thunnus obesus) De finder anvendelse for alle, som udfører tunfiskeri med fartøjer udstyret med drivgarn, fartøjer, som driver fangst i mexicansk farvand, og for tunfiskerfartøjer, der fører mexicansk flag og opererer i internationalt farvand eller i farvande, hvor jurisdiktionen udøves af andre stater i det østlige Stillehav og Atlanterhavet, herunder Den Mexicanske Golf og Det Caribiske Hav.

Det oplyses desuden, at forordningen skal overholdes af alle, som forarbejder eller markedsfører tun, varer heraf og biprodukter, som hidrører fra de nævnte fartøjer, indtil den endelige bestemmelse. Det hedder endvidere, at forordningen finder anvendelse for alle, som markedsfører tun, varer heraf og biprodukter på nationalt område.

Problemet i forbindelse med denne bestemmelse er udstedelsen af tilladelser, idet Mexico ikke betragter tilladelser udstedt af private sammenslutninger eller brancheorganisationer for gyldige, og følgen heraf har været, at der for øjeblikket i Puerto de Altamira i Mexico findes et parti tunkonserves af hvid tun med oprindelse i Spanien, som er blevet holdt tilbage siden den 23. januar 2002, mens andre, som er undervejs, er i samme situation.

Denne fremgangsmåde fra Mexico er i strid med WTO-bestemmelserne om frihandel, og både Mexico og EU er medlemmer af WTO.

Finder Kommissionen ikke, at alle de nævnte foranstaltninger, som er truffet af Mexico, skaber tekniske handelshindringer?

Kan Kommissionen oplyse, hvordan den forestiller sig, at der kan findes en løsning?

Hvilke foranstaltninger har Kommissionen truffet over for Mexico på grund af landets fremgangsmåde?

Svar afgivet på Kommissionens vegne af Pascal Lamy

(13. august 2002)

Kommissionen er bekendt med, at Mexico har indført en hasteforordning NOM-EM-04-PESC-2001, som er blevet forlænget til 2002, og har ved flere lejligheder taget spørgsmålet op med de mexicanske myndigheder. Som Kommissionen forstår det, er formålet med det skridt, Mexico har taget, at beskytte ungfisk af tun. Det lader imidlertid til, at der er tale om en national foranstaltning med ekstraterritoriale bestemmelser, som ikke er blevet indgået under en regional fiskeriorganisations auspicier eller i forbindelse med internationalt samarbejde.

Kommissionen er naturligvis foruroliget over den foranstaltning, som den mexicanske regering har truffet, især dens virkninger for handelen med tunfisk og afledte produkter. Det er imidlertid nødvendigt, at Kommissionen har alle oplysninger til rådighed for at kunne vurdere, om den mexicanske foranstaltning er forenelig med WTO's bestemmelser; den har navnlig brug for detaljerede oplysninger om, hvorfor og hvordan foranstaltningen er gennemført, herunder også hvordan den bliver anvendt på nationalt (mexicansk) niveau.

Kommissionen er i samråd med medlemsstaterne i færd med at indhente sådanne oplysninger og har anmodet de mexicanske myndigheder om nærmere oplysninger om foranstaltningen og dens anvendelse, så det er muligt at vurdere, hvilke skridt der vil kunne tages.

Det bør bemærkes, at frihandelsaftalen mellem Mexico og EU også giver passende rammer for, at man kan løse handelsuoverensstemmelser på et bilateralt grundlag.